Sophie Løhde (V), 2023-05-09:
Tak for det, formand, og tak for bemærkningerne fra Folketingets partier og for en fin debat omkring lovforslaget, og man må sige, at vi også kom omkring væsentlige dele, der ligger uden for lovforslaget.
Det fik mig egentlig til at tænke på, at når vi tidligere havde den her slags debatter i Folketinget, så snakkede vi jo altid kun om cigaretter.
I dag må man sige, at der er et langt større udvalg af forskellige produkter, og det er næsten ikke til at følge med i i forhold til de mange forskellige slags e-cigaretter, opvarmede tobaksprodukter, nikotinposer og meget andet.
Fælles for dem er, at de er skadelige, og vi er i regeringen meget optaget af at stoppe og forebygge børn og unges rygning og nikotinafhængighed, og derfor ser vi også med stor alvor og bekymring på udviklingen.
Som en ordfører var inde på tidligere i debatten, viste en undersøgelse for knap en måned siden, at der nu er 35 pct. af de 15-29-årige, som anvender mindst ét tobaks- eller nikotinprodukt.
Bare til sammenligning var det tal for 2½ år siden
26 pct.
Det synes jeg i sig selv er yderst bekymrende, og min bekymring bliver sådan set kun forværret af, at alt for mange kan få fat i produkterne alt for let, selv om de ikke overholder de eksisterende aldersgrænser.
Derfor ser jeg det også som en bunden opgave, at vi får gjort noget ved det.
Det kan jeg høre – og det glæder mig – er noget af det, som flere af Folketingets partiers ordførere også er optaget af, og jeg ser også frem til de politiske drøftelser, vi skal have omkring det her vigtige emne, og jeg er sådan set klar på at drøfte hele værktøjskassen.
Med selve lovforslaget, vi behandler her i dag, så tager vi jo et lille skridt i den rigtige retning.
Vi foreslår at implementere dele af et delegeret direktiv fra EU.
Direktivet betyder, at opvarmede tobaksvarer fremover ikke må dufte eller smage af f.eks. blåbær eller andre søde ting, som man jo ved appellerer direkte til børn og unge mennesker.
Med direktivet følger også flere krav til mærkning af opvarmede tobaksvarer, dog kun for dem, der er røgtobak.
Det implementerer vi i en eksisterende bekendtgørelse, der i forvejen regulerer sundhedsadvarsler og mærkningskrav.
Direktivet gør det med andre ord mindre attraktivt at bruge opvarmede tobaksvarer, og det er positivt, særlig fordi vi også oplever, at en stigende del af vores børn og unge desværre også har fået erfaring med den her opvarmede tobak.
Med lovforslaget foreslår vi også fra regeringens side at fastsætte, hvilke krav der er til alderskontrol online og i fysiske butikker ved salg af tobak, nikotin og alkohol, for det har vist sig, at kravene ikke er tydelige nok i dag.
Det vil medføre, at Sikkerhedsstyrelsen konkret kan genoptage deres alderskontrol online, og at Sikkerhedsstyrelsen fremover kan pålægge online erhvervsdrivende en straf, hvis man ikke har et alderskontrolsystem.
Det er ikke ensbetydende med, at vi så er i mål med alderskontrollen.
Med den nationale handlingsplan mod børn og unges rygning fra 2019, som også har været fremhævet her i løbet af debatten, blev vi jo enige om, at der skulle være et krav om et system, der effektivt verificerer køberens alder online.
Kravet skulle sættes i kraft, så snart den rette løsning var tilgængelig.
Der arbejder mit ministerium ihærdigt på, at kravet kan sættes i kraft så snart som muligt; det er der behov for.
Med lovforslaget bliver der derfor også givet en tilstrækkelig hjemmel i forhold til alderskontrollen, som kan bruges, indtil kravet om et mere effektivt alderskontrolsystem kan sættes i kraft.
Hjemlen bygger i øvrigt på den eksisterende praksis på området.
Afslutningsvis foreslår vi med lovforslaget at lave en række forskellige også mere tekniske justeringer.
Men lad mig slå fast: Det her er som sagt et lille skridt i den rigtige retning.
Flere bække små bliver nok ikke til en hel å, men dog et skridt fremad.
Vi kommer som sagt fra regeringens side til at se meget mere på, hvad vi kan gøre i forhold til børn og unges forbrug af tobak, nikotin og alkohol.
Så med de ord vil jeg takke for Folketingets opmærksomhed, og vi ser frem til den videre udvalgsbehandling.